Správa zo zahraničnej pracovnej cesty 
Paríž, Francúzsko 8. – 9. apríl 2014
1.  Účastník ZPC:
Mgr. Karol Jakubík
Štátny radca
MŠVVaŠ SR 
Odbor stredných odborných škôl a konzervatórií
Stromová 1
831 30 Bratislava

2.  Zahraničná pracovná cesta:
Francúzsko
Paríž
8. 4. 2014 – 9. 4. 2014 
Konferencia o kvalite učňovského vzdelávania (G20 – OECD – EC Conference on quality apprenticeships)
Cestovné náklady a pobytové náklady akcie hradí MŠVVaŠ SR

3.  Rámcový program pobytu:

8. 4. 2014
10:05			Odlet z Viedne
12:10 			Prílet do Paríža

9. 4. 2014
8:00	Neformálne rokovanie so Simonom Fieldsom, riaditeľom projektov OECD – prieskumy odborného vzdelávania a prípravy
9:15 	Uvítanie

9:30 	Otvorenie konferencie
•	OECD – Rintaro Tamaki (zástupca generálneho tajomníka OECD)
•	Predsedníctvo G20 – Margaret Kidd (G20 Taskforce pre zamestnanosť)
•	Európska komisia – Detlef Eckert (riaditeľ, DG Employment, Social Affairs
and Inclusion)
9:45 	 Sekcia I. – úvodné príspevky
•	Moderátor: Stefano Scarpetta (riaditeľ pre zamestnanosť, prácu a sociálne veci, OECD)
•	Prehľad situácie na trhu práce pri zamestnanosti mladých ľudí a kľúčové výzvy pre posilnenie programov učňovského vzdelávania (Mark Keese, riaditeľ oddelenia pre analýzy a politiky zamestnanosti, OECD)
•	Iniciatívy ILO pre podporu kvalitných schém učňovského vzdelávania (Christine Evans‐Klock, šéfka oddelenia pre zručnosti a zamestnanosť, odbor politík zamestnanosti, ILO – Medzinárodná organizácia práce)
•	Podpora schém učňovského vzdelávania: úloha B20 (Brent Wilton, generálny tajomník medzinárodnej organizácie zamestnávateľov – IEO) a L20 (Sharan Burrow, genrálna tajomníčka medzinárodnej odborovej konfederácie – ITUC)
•	Diskusia s delegátmi zúčastnených krajín a ostatnými stakeholdermi
10:30 	Prestávka

10:45 	Sekcia II. Zabezpečenie prístupu ku vysoko kvalitným programom vzdelávania
•	Moderátor: Detlef Eckert (riaditeľ pre Európu 2020: politiky zamestnanosti, DG Employment, Social Affairs and Inclusion, Európska komisia)
•	Prednášajúci:
•	Bob Shepard (riaditeľ, úrad medzinárodných vzťahov, U.S. Department
of Labor, United States) pre plány na posilnenie amerického systému učňovského vzdelávania 
•	Roberto Szatmari (Ministério do Trabalho e Emprego, Brazília) pre plány na zvýšenie prístupu k brazískemu kvalitnému systému učňovského vzdelávania (najmä prostredníctvom programu PRONATEC) 
•	Catherine Yan Wang (riaditeľka odboru pre medzinárodnú spoluprácu na Národnom inštitúte výskumu vzdelávania, Čína) učňovské vzdelávanie vs. súčasné programy odborného vzdelávania v Číne o 
•	Mathias Scholz (Spolkové ministerstvo práce a sociálnych vecí, Nemecko) plynulosť prechodu zo vzdelávania na trh práce
•	Diskusia s delegátmi zúčastnených krajín a ostatnými stakeholdermi 
12:15 	Obed

14:00 	Sekcia III. Spraviť učňovské vzdelávanie viac hodnotným pre mladých
•	Moderátor: Azita Berar Awad (riaditeľka odboru pre politiky zamestnanosti, ILO)
•	Prednášajúci:
•	Hilary Steedman (Centrum pre riadenie ekonomiky LSE, Veľká Británia) kariérne poradenstvo a vývoj schém učňovského vzdelávania v atraktívnych odvetviach priemyslu
•	Craig Robertson (vedúci oddelenia prepojenia zručností, odbor priemyslu, Austrália) výzvy pre „dropoutov“ v programoch učňovského vzdelávania a ich možné riešenia
•	Marta Novick (zástupkyňa tajomníka pre štúdie zamestnanosti, Ministerio de Trabajo, Empleo y Seguridad Social, Argentína)  výzvy ako pritiahnuť mladých ľudí v Argentíne v rámci programu Jóvenes con Futuro
•	Jooseop Kim [TBC] (výskumník, KLI, Kórea) výzva ako spraviť učňovské vzdelávanie, odborné vzdelávanie a praktické vyučovanie vo všeobecnosti viac atraktívne pre mladých v Kórei 
•	Diskusia s delegátmi zúčastnených krajín a ostatnými stakeholdermi 
15:30 	Prestávka

15:45  	Sekcia IV. Spraviť schémy učňovského vzdelávania viac atraktívne pre zamestnávateľov
•	Moderátor: Craig Robertson (vedúci oddelenia prepojenia zručností, odbor priemyslu, Austrália) 
•	Prednášajúci:
pohľad firiem:
•	Antoine FOUCHER, riaditeľ sociálnych vecí, MEDEF
•	Erol Kiresepi, viceprezident tureckej konfederácie asociácií zamestnávateľov (TISK) 
pohľad odborov: 
•	Hermann Nehls (DGB Nemecko)
•	Mma Maharaswa (TBC) (zástupca generálneho riaditeľa pre odborné vzdelávanie na Ministerstve pre vyššie vzdelávanie a prípravu, Južná Afrika) súčasné opatrenia predstavené v Južnej Afrike pre zamestnávateľov, aby poskytovali učňovské miesta
•	Diskusia s delegátmi zúčastnených krajín a ostatnými stakeholdermi 
17:00 	Závery
20:15 			Odlet z Paríža
22:15 			Prílet do Viedne

4. Stručný priebeh rokovaní:
Pred začiatkom konferencie sa uskutočnilo neformálne stretnutie s pánom Simonom Fieldsom týkajúce sa pripravovaného prieskumu odborného vzdelávania na Slovensku. V rámci stretnutia sa vyjasnili pozície OECD a jeho príspevku pri tvorbe predmetného prieskumu. Bude potrebné stanoviť podrobnejší časový harmonogram prác na predmetnom prieskume, stanoviť 5 až 6 kľúčových priorít, ktoré by mal predmetný prieskum riešiť ako aj zaslanie tzv. „background“ dokumentu o stave odborného vzdelávania a prípravy v SR, ku ktorému OECD zašle návod na jeho tvorbu. 
Samotná konferencia o kvalite učňovského vzdelávania odrážala aktuálny stav odborného vzdelávania a prípravy v rámci krajín OECD a v rámci jednotlivých príspevkov boli identifikované základné problémy odborného vzdelávania a prípravy, ktoré je možné identifikovať v podstate v každom členskom štáte OECD s istými špecifikami pre tú, ktorú krajinu. Pokles záujmu o odborné vzdelávanie a prípravu u mladej generácie, jej zvýšený podiel na všeobecnom vzdelávaní, a to najmä na terciárnom, či nedostatočné prepojenie vzdelávania a trhu práce, nedostatočný prechod zo vzdelávania do pracovného života, nedostatok kvalifikovanej pracovnej sily, resp. vysoký podiel ľudí s nedostatočnými zručnosťami, vedomosťami a kompetenciami a nedostatok vysoko kvalitných a atraktívnych miest a schém učňovského vzdelávania a prípravy sú základnými výzvami, ktorým čelia krajiny OECD. 
Tieto výzvy silno korešpondujú s výzvami, ktorým čelí Európska únia. Problémy, ktoré sú identifikované v rámci EÚ sú v podstate tie isté ako tie, ktoré boli prezentované na konferencii OECD. Konferencia bola spoluorganizovaná Európskou komisiou, konkrétne v spolupráci s DG Employment, Social Affairs, and Inclusion. Dva základné medzinárodné prieskumy, ktoré v rámci vzdelávania OECD realizuje (PISA, PIAAC) Európska komisia integrovala do svojich politík pre nasledujúce obdobie.   
Opatreniami na popísané výzvy v rámci odborného vzdelávania a prípravy je poskytovanie vysoko kvalitných, atraktívnych miest učňovského vzdelávania, pričom azda najväčšou výzvou do budúcnosti je spraviť oblasť odborného vzdelávania natoľko atraktívnou, aby sa stala prirodzenou voľbou pre mladých ľudí. Takéto vysoko atraktívne odborné vzdelávanie resp. vysoká prestíž učňovského vzdelávania by zabezpečila dostatočný počet budúcich zamestnancov v technických odvetviach, poskytla zamestnávateľom vysokokvalifikovanú pracovnú silu a zabezpečila plynulý prechod z procesu vzdelávania na trh práce. 
Tak ako postupne jednotliví prednášajúci prezentovali svoje príspevky, jednoznačne bolo vidno, že je dôležité, aby v rámci úspešného systému odborného vzdelávania a prípravy a učňovského vzdelávania boli do tohto procesu zainteresovaní všetci aktéri prostredníctvom tzv. verejno-súkromných partnerstiev, ktoré tvoria všetci relevantní stakeholderi, zamestnávatelia, odbory, sociálni partneri, vláda, zväzy učňov atď. Rovnako bolo identifikované, že pre úspešný rozvoj ekonomiky je potrebné oveľa výraznejším spôsobom podporovať malé a stredné podniky, ktoré si inak nevedia s veľkou administratívnou záťažou poradiť a nemajú skúsenosti s poskytovaním učňovských miest. 
Na záver bolo konštatované, že problém vysokej nezamestnanosti mladých ľudí by sa dal do určitej miery regulovať poskytovaním dostatočného množstva učňovských miest v rámci jednotlivých odvetví priemyslu, ako aj tradičných učňovských miest (Čína, India) a koordinovaný systém ich riadenia prostredníctvom už spomínaných verejno-súkromných partnerstiev alebo tvorby rôznych špeciálnych programov na prilákanie mladých ľudí do schém učňovského vzdelávania (Brazília, Argentína, USA).
5.  Odporúčané závery:
Vymedzenie cieľov a priorít v oblasti odborného vzdelávania a prípravy je obsahovo totožné s cieľmi a prioritami v tejto oblasti, ktoré sú stanovené európskymi politikami prostredníctvom Európskej komisie. Je potrebné naďalej napĺňať priority vyplývajúce zo Stratégie 2020, ET 2020 ako aj plniť krátkodobé ciele stanovené v Bruggskom komuniké. Naplnením týchto cieľov sa dosiahne zároveň aj naplnenie priorít v rámci OECD, pričom osobitný dôraz sa v rámci OECD kladie na výsledky medzinárodných prieskumov PISA a PIAAC. Vzhľadom na to, že tieto prieskumy prevzala Európska komisia a integrovala ich do balíka opatrení v oblasti odborného vzdelávania a prípravy je potrebné postupovať aj v tomto smere v súlade s prioritami EK a OECD. 
V rámci spolupráce s OECD iniciovať práce na tvorbe „Country Vocational Education Review of the Slovak Republic“. 

6.   Osobitne vyhodnotený očakávaný prínos ZPC
Oboznámenie sa s politikami a problémami, ktorým čelia členské štáty OECD v oblasti odborného vzdelávania a prípravy. Základným problémom je nedostatočný záujem mladej generácie o odborné vzdelávanie a prípravu a učňovské vzdelávanie a stále vyšší nárast podielu vzdelávajúcich sa v programoch terciárneho vzdelávania resp. všeobecného vzdelávania na úkor odborného vzdelávania a prípravy. 
Osobitné stretnutie s pánom Simonom Fieldskom za účelom vyjasnenia si pozícií pri pripravovanej spolupráci na tvorbe Country Vocational Education Review of the Slovak Republic v druhej polovici roku 2014. Je potrebné stanoviť podrobnejší časový harmonogram prác na predmetnom prieskume, stanoviť 5 až 6 kľúčových priorít, ktoré by mal predmetný prieskum riešiť ako aj zaslanie tzv. „background“ dokumentu o stave odborného vzdelávania a prípravy v SR na OECD.  OECD zašle guidelines pre tvorbu takéhoto background dokumentu ako aj návod na organizovanie „facts finding mission“, ktoré budú v rámci tvorby review dve. 
8.    Spôsob zverejnenia výsledkov ZPC, prenos získaných informácií
Správa zo ZPC.
Súhlasím so zverejnením správy na internete
áno
Správu vypracovali: Mgr. Karol Jakubík
Dátum: 22. 4. 2014
Správu schválil: 
Ing. Marian Galan, riaditeľ odboru stredných odborných škôl a konzervatórií MŠVVaŠ SR

Mgr. Zdenko Krajčír, generálny riaditeľ sekcie regionálneho školstva MŠVVaŠ SR